COMISIA EUROPEANĂ Bruxelles, 17.10.2018 COM(2018) 697 final RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Rezumatul raportului de sinteză cu privire la aplicarea Regulamentului (UE) nr. 649/2012 privind exportul și importul de produse chimice care prezintă risc {SWD(2018) 438 final}



Abrevieri utilizate ANCD Act normativ cu caracter definitiv AND Autoritatea națională desemnată ANRA Autorități naționale responsabile cu aplicarea CLP Regulamentul privind clasificarea, etichetarea și ambalarea CR Convenția de la Rotterdam CUS Customs Union and Statistics (Uniunea vamală și statistică) ECHA Agenția Europeană pentru Produse Chimice ePIC Aplicație software pentru punerea în aplicare a Regulamentului (UE) nr. 649/2012

FDS Fișa cu date de securitate NC Nomenclatura combinată NRI Număr de referință de identificare OCDE Organizația pentru Cooperare și Dezvoltare Economică PIC Consimțământ prealabil în cunoștință de cauză REACH Regulamentul privind înregistrarea, evaluarea, autorizarea și restricționarea substanțelor chimice RPB Regulamentul privind produsele biocide RPF Regulamentul privind produsele fitosanitare UE Uniunea Europeană



1.Introducere 1.1.Regulamentul PIC Regulamentul (UE) nr. 649/2012 („Regulamentul PIC”) pune în aplicare Convenția de la Rotterdam privind procedura de consimțământ prealabil în cunoștință de cauză (PIC) aplicabilă anumitor produse chimice periculoase și pesticide care fac obiectul comerțului internațional, adoptată în 1998 și ratificată de Uniune în 2002. Regulamentul vizează promovarea responsabilității comune și a cooperării în domeniul transportului internațional de produse chimice care prezintă risc, precum și protejarea sănătății umane și a mediului de daunele potențiale, prin facilitarea schimbului de informații cu privire la caracteristicile produselor chimice care prezintă risc, prin instituirea unui proces decizional la nivelul Uniunii privind importul și exportul acestora și prin comunicarea deciziilor părților la convenție și altor țări (articolul 1). Regulamentul PIC se aplică produselor chimice care fac obiectul procedurii PIC în conformitate cu Convenția de la Rotterdam și substanțelor chimice industriale (utilizate de profesioniști și de consumatori) și pesticidelor (inclusiv biocidele) care sunt interzise sau strict restricționate de legislația Uniunii din motive de sănătate sau mediu. Regulamentul stabilește obligații pentru întreprinderile care doresc să exporte aceste substanțe chimice în țări terțe, fie că acestea sunt sau nu părți la Convenția de la Rotterdam. Exporturile fac obiectul unor cerințe diferite, în funcție de includerea în anexa I la regulament: produsele chimice menționate în partea 1 din anexa I fac obiectul notificării de export către autoritatea din țara importatoare; produsele chimice menționate în părțile 2 și 3 din anexa I fac obiectul notificării de export și consimțământului explicit al autorității din țara importatoare, cu excepția cazului în care acestea fac obiectul procedurii PIC în temeiul convenției și sunt exportate către o parte care a oferit un răspuns pozitiv sau către o țară care a renunțat la dreptul său de a fi notificată. De asemenea, aceste obligații se aplică amestecurilor care conțin substanțele menționate în anexa I la regulament în concentrații care determină aplicarea obligațiilor de etichetare în temeiul Regulamentului (CE) nr. 1272/2008 privind clasificarea, etichetarea și ambalarea (CLP), precum și anumitor articole.

Regulamentul PIC impune Comisiei obligația de a notifica secretariatul convenției cu privire la actele normative cu caracter definitiv care interzic sau limitează în mod foarte strict utilizarea în Uniune a unui produs chimic inclus într-o categorie de utilizare din convenție (produse chimice industriale sau pesticide). Produsele chimice pentru care este necesară o astfel de notificare sunt menționate în partea 2 a anexei I la Regulamentul PIC. Notificarea actelor normative cu caracter definitiv are obiectivul de a informa celelalte părți cu privire la riscurile potențiale legate de utilizarea produselor respective și constituie baza pentru includerea produselor chimice în anexa III la convenție. Pentru produsele chimice menționate în partea 3 din anexa I (care reflectă anexa III la convenție), Comisia, în strânsă cooperare cu statele membre și pe baza dreptului Uniunii, stabilește o decizie de import care prevede dacă și în ce condiții produsul chimic poate fi importat în Uniune. Aceasta este trimisă, de asemenea, secretariatului convenției. 1.2.Exercițiul de raportare Articolul 22 din Regulamentul PIC prevede obligația Comisiei de a prezenta o dată la trei ani rapoarte cu privire la activitățile sale în temeiul regulamentului și de a întocmi un raport de sinteză cu privire la performanța Regulamentului PIC, cuprinzând: ·informațiile prezentate de statele membre în conformitate cu articolul 22 alineatul (1), în ceea ce privește funcționarea procedurilor prevăzute în regulament, inclusiv controale vamale, încălcări, sancțiuni și măsuri reparatorii. ·informațiile prezentate de Agenția Europeană pentru Produse Chimice (ECHA) în conformitate cu articolul 22 alineatul (1), în ceea ce privește funcționarea procedurilor prevăzute de Regulamentul PIC. Prezentul exercițiu de raportare este primul în temeiul Regulamentului PIC și cuprinde trei ani de punere în aplicare din momentul în care regulamentul a devenit aplicabil (2014-2016). Un format comun de raportare pentru autoritățile naționale desemnate (AND) a fost instituit prin Decizia de punere în aplicare (UE) 2016/770 a Comisiei din 14 aprilie 2016, pentru a colecta informații coerente la nivelul statelor membre. De asemenea, s-a adoptat un format de raportare pentru raportul agenției prin Decizia de punere în aplicare (UE) 2016/1115 a Comisiei din 7 iulie 2016 . Statele membre și agenția aveau obligația să raporteze până la 31 mai 2017, dar procesul de raportare s-a confruntat cu unele întârzieri. Raportul din partea agenției a fost primit la 18 iulie 2017, în timp ce raportarea statelor membre s-a încheiat la 5 octombrie 2017, după prezentarea chestionarului de raportare final. Prezentul raport constituie rezumatul raportului de sinteză, în conformitate cu articolul 22 din Regulamentul PIC, și reunește concluziile din rapoartele Comisiei, agenției și statelor membre. Acesta oferă o imagine de ansamblu asupra punerii în aplicare a Regulamentului PIC în perioada 2014-2016. 2.Guvernanța Regulamentului PIC 2.1.Toate statele membre și-au desemnat autoritățile competente naționale În conformitate cu articolul 4 din Regulamentul CPC, statele membre trebuie să desemneze una sau mai multe autorități (autorități naționale desemnate - AND), care să îndeplinească funcțiile administrative prevăzute de Regulamentul PIC. AND joacă un rol important în procedura de notificare de export prin: verificarea conformității notificărilor de export și transmiterea acestora către agenție); gestionarea cererilor de consimțământ explicit și adoptarea deciziilor cu privire la derogări; gestionarea cererilor de număr de referință de identificare (NRI) special; și informarea Comisiei cu privire la deciziile de interzicere sau restricționare severă a unui produs chimic la nivel național. În temeiul articolului 10, AND au, de asemenea, obligații de raportare, cum ar fi de a furniza agenției informații privind comercializarea produselor chimice menționate în anexa I. Acestea sunt responsabile, de asemenea, de furnizarea de informații țărilor importatoare, la cerere, de facilitarea schimbului de informații privind produsele chimice și de cooperarea în ceea ce privește promovarea asistenței tehnice.

Treizeci și cinci de astfel de autorități au fost desemnate de statele membre. Majoritatea statelor membre (22) au o singură AND, în timp ce șase state membre au două sau trei AND. AND sunt cel mai adesea ministere sau agenții responsabile de protecția mediului, produse chimice și sănătate sau sănătate și siguranță. În statele membre cu mai multe AND, acestea își împart, în general, responsabilitățile, una dintre AND supervizând produsele chimice industriale, în timp ce cealaltă se ocupă de pesticide. Resursele necesare pentru punerea în aplicare a Regulamentului PIC în statele membre, în special în ceea ce privește resursele umane, depind de numărul de notificări de export și de numărul de cereri de consimțământ explicit procesate. Cifrele furnizate de statele membre pentru resursele umane care lucrează în domeniul PIC în cadrul AND variază între 0,1 ENI pentru statele membre cu puține notificări de export de procesat și 2 ENI pentru statele membre cu cel mai mare număr de notificări de export. 2.2.Volumul de muncă al agenției a fost mai mare decât s-a preconizat înainte de intrarea în vigoare a regulamentului Agenția joacă un rol esențial în asigurarea faptului că procedura de notificare de export funcționează în mod adecvat prin: ·înregistrarea notificărilor de export, verificarea caracterului complet al acestora și transmiterea acestora către AND a țării importatoare [articolul 8 alineatul (2)]; ·trimiterea unei a doua notificări de export în cazul în care nu primește o confirmare de primire din partea autorității din țara terță în termen de 30 de zile de la prima transmitere [articolul 8 alineatul (3)]; ·punerea notificărilor de export primite de la AND din țări terțe la dispoziția tuturor AND din UE [articolul 9 alineatul (1)]; ·confirmarea de primire a notificărilor de export primite de la țări din afara UE [articolul 9 alineatul (1)]; ·trimiterea unei note de atenționare pentru o cerere de consimțământ explicit dacă nu se primește niciun răspuns din partea autorităților din țara terță în termen de 30 de zile de la cererea inițială; trimiterea unei a doua note de atenționare după alte 30 de zile în cazul în care încă nu s-a primit un răspuns [articolul 14 alineatul (6)]; ·sprijinirea AND din UE și a Comisiei atunci când evaluează derogările în temeiul articolului 14 alineatul (6) și al articolului 14 alineatul (7); ·colectarea, sintetizarea și publicarea informațiilor primite în fiecare an de la AND cu privire la cantitățile de produse chimice exportate și importate [articolul 10 alineatul (3)]. Agenția este responsabilă de dezvoltarea și operarea de aplicații pentru prelucrarea notificărilor de export și consimțăminte explicite acordate de către țările importatoare (ePIC). În plus, aceasta oferă asistență și consiliere tehnică și științifică pentru industrie, AND din statele membre ale UE și din țări terțe și Comisia Europeană (articolul 6). Astfel cum s-a subliniat în raportul agenției, numărul de notificări de export a crescut peste nivelul de creștere estimat de 10 %, ceea ce generează un volum de muncă suplimentar peste cel prevăzut, precum și creșterea timpului petrecut pentru sprijinirea AND (din UE și din afara UE). Eforturile de a sprijini AND din UE și din afara UE consumă între 30 % și 40 % din timpul de lucru al personalului. Creșterea numărului de notificări de export a necesitat, de asemenea, îmbunătățiri ale aplicării PIC, cum ar fi creșterea automatizării anumitor procese pentru a reduce volumul de muncă pentru utilizatorii industriali și autorități, sprijinindu-le astfel să respecte termenele legale. 2014 2015 2016 Nr. estimat de notificări 4 000 4 300 6 300 Nr. efectiv de notificări 4 575 5 460 7 967

Agenția a comunicat că volumul actual de muncă confirmă această tendință și că desfășurarea acestei activități suplimentare va necesita resurse umane și financiare suplimentare. 2.3.Comisia, agenția și AND consideră coordonarea între instituțiile europene și cele naționale ca fiind eficace În general, statele membre au considerat coordonarea între AND și Comisie, precum și între AND și agenție ca fiind satisfăcătoare. Mai multe AND au apreciat sprijinul oferit de Comisie și de agenție pentru rapiditatea și calitatea acestuia. Agenția apreciază colaborarea cu AND ca fiind la fel de eficace, inclusiv atunci când se abordează dezacordurile. Comisia a considerat, de asemenea, cooperarea cu AND ca fiind eficace, în special prin discuțiile din cadrul reuniunilor bianuale ale AND privind PIC. Agenția a considerat colaborarea cu Comisia ca fiind satisfăcătoare, indicând o serie de domenii în care sunt necesare îmbunătățiri, cum ar fi pregătirea notificărilor actelor normative cu caracter definitiv, pregătirea reuniunilor, punerea în aplicare a articolului 14 alineatele (6) și (7) și procedura de actualizare a anexelor. Comisia a considerat, de asemenea, cooperare cu agenția ca fiind satisfăcătoare, evidențiind schimburile regulate de informații cu privire la aspectele științifice, tehnice și juridice apărute în contextul punerii în aplicare, în special interpretarea juridică a dispozițiilor și aplicarea lor în practică. 3.Actualizările Anexei I la Regulamentul PIC În conformitate cu articolul 23, lista de produse chimice din anexa I ar trebui să fie reexaminată de către Comisie, cel puțin o dată pe an, pe baza evoluției legislației UE — în special în ceea ce privește Regulamentul REACH, RPB și RPF – și în temeiul convenției. Anexele la Regulamentul PIC se modifică prin intermediul unor acte delegate adoptate de Comisie. Pe parcursul perioadei de raportare, 21 de substanțe au fost incluse în partea 1 și 10 substanțe au fost incluse în partea 2 din anexa I. Douăsprezece dintre aceste substanțe au fost incluse ca urmare a unei interdicții privind utilizarea lor ca pesticide în temeiul RPF, iar nouă, după includerea lor în anexa XVII la REACH. Șapte au fost incluse în partea 3 din anexa I ca urmare a includerii lor în anexa III la Convenția de la Rotterdam. Act delegat Produs chimic Modificarea anexei I Baza pentru includere Regulamentul delegat (UE) nr. 1078/2014 al Comisiei din 7 august 2014 de modificare a anexei I la Regulamentul (UE) nr. 649/2012 Azociclotin Partea 1 și 2 RPF Bitertanol Partea 1 și 2 RPF Cinidon-etil Partea 1 și 2 RPF Ciclanilidă Partea 1 și 2 RPF Ciflutrin Partea 1 și 2 RPF Cihexatin Partea 1 și 2 RPF Etoxisulfuron Partea 1 și 2 RPF Clorură de didecildimetilamoniu Partea 1 RPF Oxadiargil Partea 1 și 2 RPF Rotenonă Partea 1 și 2 RPF Warfarină Partea 1 RPF Azinfosmetil Partea 3 Anexa III la CR Acid perfluoroctan sulfonic Partea 3 Anexa III la CR Sulfonați de perfluoroctan Partea 3 Anexa III la CR Sulfamide de perfluoroctan Partea 3 Anexa III la CR Sulfonili de perfluoroctan Partea 3 Anexa III la CR Regulamentul delegat (UE) 2015/2229 Comisiei din 29 septembrie 2015 de modificare a anexei I la Regulamentul (UE) nr. 649/2012 1,1-Dicloretenă Partea 1 REACH 1,1,2-Tricloretan Partea 1 REACH 1,1,1,2-Tetracloretan Partea 1 REACH 1,1,2,2-Tetracloretan Partea 1 REACH Compuși de dibutilstaniu Partea 1 REACH Compuși de dioctilstaniu Partea 1 REACH Oxid de fenbutatin Partea 1 și 2 RPF Compuși de plumb Partea 1 REACH Pentacloretan Partea 1 REACH Triclorbenzen Partea 1 REACH Pentabromodifenileter comercial, inclusiv: tetrabromodifenileter și pentabromodifenileter Partea 3 Anexa III la CR Octabromodifenileter comercial, inclusiv hexabromodifenileter și heptabromodifenileter Partea 3 Anexa III la CR În conformitate cu articolul 11 din Regulamentul CPC, Comisia trebuie să notifice Secretariatului Convenției de la Rotterdam, în scris, cu privire la produsele chimice menționate în partea 2 din anexa I indicate pentru notificarea PIC. Trei notificări au fost trimise secretariatului în cursul perioadei de raportare: Baza notificării Produsele chimice notificate Data notificării Regulamentul (CE) nr. 73/2013 al Comisiei (2014) Naled Aprilie 2014 Regulamentul delegat (UE) nr. 1078/2014 al Comisiei Bitertanol Octombrie 2016 Regulamentul delegat (UE) nr. 2015/2229 al Comisiei Oxid de fenbutatin Octombrie 2016

4.Aplicarea Regulamentului PIC 4.1.Activitățile de sensibilizare și sprijinul oferit exportatorilor de autoritățile naționale desemnate și de agenție au îmbunătățit respectarea Regulamentului PIC Agenția are obligația de a furniza asistență și consiliere tehnică și științifică, precum și instrumente pentru exportatori și importatori [articolul 6 alineatul (1)]. Deși aceasta nu este o obligație juridică, în cursul perioadei de raportare majoritatea AND au oferit sprijin și au desfășurat activități de sensibilizare care vizează exportatorii și importatorii naționali. Douăzeci și cinci de state membre au desfășurat activități de sensibilizare și informare care vizează exportatorii și importatorii în cursul perioadei de raportare. Cea mai mare parte au creat pagini internet care oferă informații privind Regulamentul PIC și trimiteri la paginile de internet ale Agenției privind Regulamentul PIC și ePIC. Zece state membre au instituit, de asemenea, un birou național de asistență. Aproape toate statele membre au afirmat că aceste activități au îmbunătățit conformarea cu Regulamentul PIC în rândul exportatorilor și importatorilor. De exemplu, unele AND au constatat o creștere a numărului de notificări de export primite de AND, o creștere a numărului de societăți înregistrate în ePIC, precum și îmbunătățirea respectării obligațiilor de raportare prevăzute la articolul 10. În cursul perioadei de raportare, Agenția a publicat Ghidul său privind punerea în aplicare a Regulamentul (UE) nr. 649/2012 privind exportul și importul de produse chimice care prezintă risc, precum și mai multe manuale de utilizare cu privire la ePIC (pentru diferitele grupuri de utilizatori). Acesta a furnizat informații exportatorilor și importatorilor prin intermediul site-ului său internet, al buletinului informativ electronic săptămânal sau al buletinului informativ și a organizat o serie de ateliere privind Regulamentul PIC, în special privind dezvoltarea inițială a ePIC. Potrivit agenției, creșterea numărului de notificări de export transmise de către exportatorii din UE și a numărului întreprinderilor care pun în aplicare Regulamentul PIC indică faptul că gradul de conștientizare și conformitatea cu regulamentul s-a îmbunătățit în mod semnificativ în timpul perioadei de raportare, parțial datorită propriilor activități de sensibilizare și celor ale AND. 4.2.Volumul de muncă legat de punerea în aplicare a Regulamentului PIC este distribuit în mod inegal între statele membre Notificarea de export este instrumentul Regulamentului PIC prin intermediul căruia țările fac schimb de informații referitoare la produsele chimice interzise sau sever restricționate. Toți exportatorii din UE trebuie să trimită autorității lor naționale desemnate o notificare de export în cazul în care intenționează să exporte produsele chimice menționate în partea 1 a anexei I la Regulamentul PIC către o țară terță. După ce AND a verificat și a acceptat notificarea (după retransmitere, dacă este necesar), aceasta este transmisă agenției, care verifică conformitatea notificării și o transmite către AND din țara importatoare. În cazul în care nu se primește o confirmare de primire, agenția trimite din nou notificarea. Întreaga procedură se desfășoară prin intermediul ePIC, iar exportatorii trebuie să utilizeze modelul de notificare prevăzut de sistem. În perioada de raportare, statele membre au acceptat și au transmis agenției 15 771 de notificări de export și au respins 1 214. Numărul de notificări de export prelucrate variază semnificativ între statele membre. Trei state membre nu au prelucrat nicio notificare de export în perioada de raportare, iar cinci state membre au avut mai puțin de 10 notificări. Cel mai mare număr de notificări de export au fost prelucrate de către Germania (5 196 de notificări), Franța (3 358), Regatul Unit (1 829), Italia (1 321) și Spania (1 265). Țările care au primit cel mai mare număr de notificări de export din partea Uniunii au fost Elveția (1 044 de notificări), Turcia (984), Rusia (890), Statele Unite ale Americii (754) și China (601). Pentru anumite exporturi care fac obiectul unor derogări de la Regulamentul PIC sau de la cerința de notificare de export, exportatorii trebuie să solicite un NRI special de la AND lor și să îl utilizeze în declarația vamală pentru a facilita operațiunile de vămuire. În cursul perioadei de raportare, 17 state membre au acceptat 7 072 de cereri de NRI special, care sunt utilizate în principal pentru exporturi care sunt exceptate de la regulament deoarece sunt efectuate în scopuri de cercetare sau de analiză. Unsprezece state membre nu au tratat nicio astfel de cerere în ultimii trei ani. Germania, Regatul Unit și Belgia au acceptat cel mai mare număr de astfel de cereri de NRI special (a se vedea figura 1).

4.3.Exportatorii au întâmpinat dificultăți în completarea formularului de notificare de export Potrivit agenției și autorităților naționale desemnate, exportatorii au avut dificultăți în ceea ce privește furnizarea de informații referitoare la export (de exemplu, datele de contact ale importatorilor) și utilizarea preconizată a produsului chimic în țara importatoare. În special, utilizarea preconizată și categoria de utilizare pentru exporturile de produse biocide au reprezentat o problemă pentru exportatori. Douăsprezece AND au declarat, de asemenea, că exportatorii au avut probleme cu disponibilitatea codurilor din Nomenclatura Combinată (NC) sau CUS (Customs Union and Statistics). De asemenea, agenția a raportat probleme cu secțiunea 6.1 din formular, în ceea ce privește rezumatul și motivele pentru actele normative cu caracter definitiv și data intrării în vigoare, întrucât anumiți exportatori au introdus declarații necorespunzătoare. În plus, mai multe autorități naționale desemnate și agenția au evidențiat probleme cu furnizarea fișei cu date de securitate (FDS) în limba corectă, exporturile de amestecuri și introducerea de grupe chimice în ePIC, care nu sunt neapărat cuprinzătoare și care au creat confuzie între exportatori cu privire la faptul dacă un produs chimic face sau nu obiectul Regulamentului PIC. 4.4.Numărul de cereri de retransmitere a fost relativ ridicat în perioada de trei ani Într-un număr relativ ridicat de cazuri, AND sau agenția au solicitat retransmiterea unei notificări. În perioada 2015-2016, acestea au solicitat retransmiterea în total a 2 503 de notificări de export, dintre care 566 de retransmiteri ale notificărilor de export au fost solicitate de agenție (334 în 2015 și 232 în 2016). Principalele motive pentru retransmitere au fost legate de secțiunea 6 din formularul de notificare (rezumatul și motivele pentru actele normative cu caracter definitiv și data intrării în vigoare) și FDS (de exemplu, limba sau o FDS care nu corespunde notificării). 4.5.Nu s-au produs întârzieri semnificative în procedura de notificare de export Deși unele AND și agenția au raportat dificultăți în ceea ce privește respectarea calendarului procedurii de notificare, numărul notificărilor prelucrate cu întârziere a rămas scăzut. Numărul de notificări primite de către agenție cu mai puțin de 25 de zile înainte de export (care este termenul prevăzut în regulament) a reprezentat 4,9 % din numărul total de notificări de export. În plus, 171 de notificări au fost transmise de agenție cu întârziere țărilor importatoare, reprezentând 1,2 % din numărul total de notificări transmise țărilor importatoare în cursul perioadei de raportare. Motivele pentru întârzieri au fost legate, de regulă, de dificultăți în ceea ce privește prelucrarea notificărilor de export în timpul iernii în sezonul de vârf, societăți care nu respectă termenele pentru prezentarea pentru a doua oară și, pe partea agenției, întârzieri în primirea notificărilor din partea AND. 4.6.Numărul de notificări de export primite de la țări din afara UE aproape s-a dublat între 2014 și 2016 În conformitate cu articolul 9, agenția trebuie să facă publice notificările de export primite din partea țărilor terțe în baza sa de date, să confirme primirea notificării trimise la AND din țara exportatoare și să furnizeze o copie autorității naționale desemnate din statul membru (statele membre) care primește/primesc importul. Agenția a primit 1 105 notificări de export din partea unor țări din afara UE în cursul perioadei de raportare, în principal din Statele Unite și Elveția. Numărul de notificări aproape s-a dublat între 2014 și 2016.

2014 2015 2016 Total Notificări de export primite 209 486 410 1 105 4.7.Raportarea în temeiul articolului 10 a funcționat în mod eficace Articolul 10 stabilește obligații pentru exportatori și importatori de a informa AND, în primul trimestru al fiecărui an, cu privire la cantitatea de produse chimice menționate în anexa I la Regulamentul PIC exportate sau importate din țări terțe în cursul anului precedent. De asemenea, exportatorii trebuie să furnizeze autorității naționale desemnate numele și adresele fiecărui importator. La rândul lor, AND trebuie să transmită anual aceste informații agenției, care sintetizează ulterior datele la nivelul UE și le face publice în baza sa de date. Informațiile furnizate de agenție și AND sugerează că au fost întâmpinate unele probleme în procesul de raportare în temeiul articolului 10. Aproximativ o treime din AND au declarat că au existat întârzieri din partea exportatorilor sau a importatorilor în ceea ce privește prezentarea informațiilor, deși aceste întârzieri nu au afectat finalizarea exercițiului de raportare în temeiul articolului 10. În mod similar, agenția a întâmpinat câteva complicații în compilarea informațiilor de la statele membre, întrucât AND au inclus date referitoare la exporturile de produse chimice menționate în anexa I care au fost exportate în scopuri de cercetare sau de analiză și care se aflau, prin urmare, în afara domeniului de aplicare a Regulamentului PIC și a obligației de raportare rezultate. Datele colectate în vederea raportării în temeiul articolului 10 sunt utilizate de AND, de autoritățile vamale sau de alte autorități de aplicare a legii din 16 state membre. Opt AND au indicat faptul că datele sunt utilizate pentru activități de asigurare a aplicării legislației, șase au precizat în continuare că datele sunt utilizate pentru activitățile de asigurare a aplicării REACH (de exemplu, verificarea încrucișată a conformității cu cerințele privind înregistrarea sau verificarea respectării restricțiilor). 4.8.Au fost adoptate decizii de import ale UE pentru șapte substanțe menționate în anexa III la Convenția de la Rotterdam În conformitate cu articolul 10 din convenție, părțile sunt invitate să adopte o decizie de import pentru fiecare nou produs chimic inclus în anexa III și să o transmită secretariatului. În conformitate cu articolul 13 din Regulamentul PIC, decizia de import în Uniune se adoptă prin intermediul unui act de punere în aplicare, care este elaborat de Comisie și prezentat Comitetului REACH pentru un aviz, în conformitate cu procedura de consultare. Deciziile de import au fost stabilite prin intermediul a două decizii de punere în aplicare adoptate de Comisie în cursul perioadei de raportare. Actul de punere în aplicare Produse chimice Tipul/stadiul deciziei Decizie de import Motivele deciziei Decizia de punere în aplicare a Comisiei din 15 mai 2014 Azinfosmetil Decizie nouă Finală Nu se aprobă importul Se interzice utilizarea în temeiul RPF Pentabromodifenileter comercial Decizie nouă Finală Se aprobă importul numai în condiții specificate Interzicerea utilizării, sub rezerva unor scutiri specifice în temeiul Regulamentului POP Octabromodifenileter comercial Decizie nouă Finală Se aprobă importul numai în condiții specificate Interzicerea utilizării, sub rezerva unor scutiri specifice în temeiul Regulamentului POP Acid perfluoroctan sulfonic, sulfonați de perfluoroctan, sulfonamide de perfluoroctan și sulfonili de perfluoroctan Decizie nouă Finală Nu se aprobă importul Interzicerea utilizării, sub rezerva unor scutiri specifice în temeiul Regulamentului POP Decizia de punere în aplicare a Comisiei din 11 februarie 2016 Metamidofos Decizie nouă Finală Nu se aprobă importul Se interzice utilizarea în temeiul RPF Oxid de etilenă De modificare a deciziei anterioare Intermediară Se aprobă importul numai în condiții specificate Se interzice utilizarea în temeiul RPF și se restricționează utilizarea în temeiul RPB DDT De modificare a deciziei anterioare Finală Nu se aprobă importul Se interzice utilizarea în temeiul Regulamentului POP

4.9.Mai multe AND din țări terțe s-au confruntat cu dificultăți în gestionarea cererilor de consimțământ explicit Articolul 14 prevede consimțământul țării importatoare înainte ca exportul produselor chimice menționate în părțile 2 și 3 din anexa I să poată avea loc. Cu toate acestea, AND a exportatorului poate decide, de la caz la caz și în consultare cu Comisia, să renunțe la obligația consimțământului explicit în cazul în care un produs chimic indicat pentru notificarea PIC este exportat către o țară membră a OCDE [articolul 14 alineatul (6)] sau în cazul în care nu se primește niciun răspuns din partea țării importatoare după 60 de zile și sub rezerva îndeplinirii anumitor condiții [articolul 14 alineatul (7)]. În cursul perioadei de raportare, 19 state membre au pus în aplicare procedura privind consimțământul explicit în temeiul articolului 14. Acestea au afirmat că principala provocare constă în dificultatea cu care se confruntă mai multe țări importatoare în gestionarea cererilor de consimțământ explicit, fie deoarece AND a răspuns după perioada de așteptare de 60 zile sau nu au răspuns deloc. Din cele 3 362 de cereri de consimțământ explicit prelucrate de AND, 56 % au primit un răspuns. Ponderea a scăzut în cursul perioadei de raportare (61 % în 2014, 58 % în 2015 și 51 % în 2016), în timp ce numărul de cereri a crescut. Acesta este motivul pentru care agenția a trebuit să trimită un număr semnificativ de note de atenționare. O primă notă de atenționare a fost trimisă pentru 65 % din cereri, iar o a doua notă de atenționare, pentru 42 % din cereri. Unele state membre au fost nevoite să decidă dacă ar trebui sau nu să renunțe la obligația de consimțământ explicit (de exemplu, șase pentru un export către o țară membră a OCDE și 11 în lipsa unui răspuns din partea autorității competente din țara importatoare), iar informațiile furnizate de AND sugerează că au apărut câteva probleme de punere în aplicare. Deși agenția a precizat că inițial a fost dificil să interpreteze cazurile în care se aplică dispozițiile articolului 14 alineatul (8), numărul de cazuri problematice a fost redus la un nivel foarte scăzut. 4.10.Neconformitatea cu cerințele privind informațiile care trebuie să însoțească produsele chimice exportate a fost cauzată, în primul rând, de ambalare și FDS Articolul 17 prevede că produsele chimice exportate trebuie să fie ambalate și etichetate în conformitate cu dispozițiile corespunzătoare ale Uniunii, cu excepția cazurilor în care țara importatoare solicită altfel. O fișă cu date de securitate în conformitate cu anexa II la Regulamentul REACH trebuie să fie transmisă fiecărui importator împreună cu produsul chimic. Autoritățile naționale responsabile cu aplicarea (ANRA) din opt state membre au întâmpinat probleme de conformitate în ceea ce privește informațiile care însoțesc produsele chimice exportate. Șase state membre au indicat că aceste probleme de conformitate s-au referit la cerințele de ambalare, în conformitate cu Regulamentul CLP, în timp ce alte șase state membre au indicat că au fost constatate probleme de conformitate cu aplicarea cerințelor FDS în temeiul Regulamentului REACH. 4.11.Toate statele membre au instituit un sistem de control privind exportul și importul de produse chimice care fac obiectul Regulamentului PIC În conformitate cu articolul 18 din Regulamentul PIC, statele membre trebuie să desemneze autorități, cum ar fi autoritățile vamale, pentru a controla importul și exportul produselor chimice menționate în anexa I. Toate statele membre au desemnat aceste autorități. Autoritățile vamale sunt implicate în punerea în aplicare a Regulamentului PIC în toate statele membre, cu excepția Maltei și a Regatului Unit. În patru țări, singura autoritate națională responsabilă cu aplicarea (ANRA) este administrația vamală (Spania, Croația, Italia și Slovacia). Alte autorități de aplicare a legii sunt, de regulă, serviciile de inspecție în materie de mediu, produse chimice și/sau sănătate. În nouă state membre, ANRA face parte din aceeași instituție ca AND. În aproape toate statele membre, ANRA implicate în punerea în aplicare a Regulamentului PIC sunt implicate, de asemenea, în punerea în aplicare a altor acte legislative privind substanțele chimice, cum ar fi Regulamentul CLP (27 de state membre), Regulamentul REACH (25 de state membre), RPB (22 de state membre). Majoritatea statelor membre (18) au precizat că ANRA dispun de suficiente resurse pentru a-și îndeplini obligațiile în conformitate cu Regulamentul PIC. Statele membre care au evidențiat probleme legate de resurse în cadrul ANRA s-au referit în general la lipsa de resurse umane.

16 state membre au elaborat o strategie de aplicare (inclusiv norme de procedură, instrucțiuni scrise etc.), iar 15 state membre au elaborat activități periodice de formare a inspectorilor. De asemenea, majoritatea statelor membre și-au descris sistemul de sancțiuni aplicabile pentru încălcări ale Regulamentului PIC. Autoritățile naționale desemnate au descris în mod obișnuit o combinație de măsuri de aplicare, cum ar fi confiscarea și reținerea mărfurilor, retragerea de pe piață, suspendarea activităților etc. Zece state membre au menționat că ANRA ar putea emite scrisori de punere în întârziere pentru a solicita respectarea într-un anumit interval de timp. În ceea ce privește sancțiunile pentru încălcări, 23 de state membre au precizat că impun amenzi pentru anumite încălcări, adesea cu o grilă a amenzilor în funcție de gravitatea încălcării. În șapte state membre, în cazul celor mai grave încălcări se poate impune o pedeapsă cu închisoarea. 4.12.Aproape toate statele membre au efectuat activități de asigurare a aplicării legislației și au identificat un nivel ridicat de conformitate În perioada de raportare, 18 state membre au efectuat controale de conformitate, în timp ce 15 au efectuat vizite la fața locului în care a fost vizat Regulamentul PIC. Conform datelor furnizate de AND, autoritățile vamale și alte ANRA au efectuat controale privind exporturile de produse chimice în 17 state membre, iar pentru importurile de produse chimice care fac obiectul Regulamentului PIC, în 11 state membre. Numărul de controale efectuate a variat considerabil între statele membre, iar acest lucru s-ar putea datora numărului de exporturi și importuri de produse chimice PIC în țară, strategiei de inspecție sau tipurilor de controale efectuate (de exemplu, controale reactive versus monitorizare periodică). Trei state membre au raportat încălcări constatate prin controalele vamale, cu un număr foarte redus de cazuri de încălcare a legislației. Nouă state membre au raportat cazuri constatate prin controale efectuate de inspectori, iar nivelul de încălcare a variat în mod considerabil în rândul statelor membre respective. În unele cazuri, acest lucru ar putea fi legat de tipul de control efectuat (de exemplu, controalele reactive sunt mai susceptibile să identifice încălcări). Treisprezece cazuri de încălcare a legislației au condus la sancțiuni în patru state membre. Stat membru Controale privind exporturile și importurile efectuate de către autoritățile vamale Încălcări constatate de autoritățile vamale Controale privind exporturile și importurile efectuate de către inspectori Încălcări constatate de inspectori Austria 561 0 16 8 Belgia N/A N/A 29 10 Bulgaria 463 0 40 7 Finlanda 3633 N/A 1 1 Franța 123 3 N/A N/A Germania 1 1 49 21 Ungaria 35 0 93 2 Italia 1205 9 N/A N/A Lituania 0 0 2 1 Țările de Jos 275 0 661 2 Regatul Unit 0 0 1 1 Principalul tip de încălcare constatată prin inspecții a fost neconformitatea produsului chimic cu notificarea de export. De asemenea, au fost constatate încălcări legate de FDS și cerințele în materie de etichetare. Coordonarea activităților de asigurare a aplicării legislației are loc prin intermediul Forumului pentru schimbul de informații, atât agenția, cât și AND raportând un feedback pozitiv cu privire la activitățile forumului. Unele AND au salutat lansarea unui proiect-pilot dedicat aplicării Regulamentului PIC.

4.13.A fost publicat primul raport elaborat în temeiul articolului 20 În conformitate cu articolul 20, Comisia, asistată de agenție și de statele membre, trebuie să faciliteze furnizarea de informații de ordin științific, tehnic, economic și juridic altor țări cu privire la produsele chimice care fac obiectul Regulamentului PIC. Prin urmare, o dată la doi ani, agenția trebuie să prezinte un raport privind toate informațiile transmise. Agenția a publicat prima compilare de informații transmise țărilor terțe în noiembrie 2016 , aceasta acoperind primii doi ani de punere în aplicare a Regulamentului PIC (2014-2015). Agenția nu s-a confruntat cu dificultăți în ceea ce privește colectarea informațiilor transmise de la Comisie și statele membre. Singura provocare a constituit-o definirea domeniului de aplicare a raportului cu Comisia și cu statele membre, întrucât raportul era primul de acest tip. Comisia a primit și a răspuns la două cereri de informații în perioada 2014-2015 și la patru cereri în 2016. 4.14.Mai multe autorități naționale desemnate și agenția au participat la activități de asistență tehnică În conformitate cu articolul 21, Comisia, autoritățile naționale desemnate și agenția trebuie să coopereze pentru promovarea acordării de asistență tehnică, în special pentru a sprijini țările în curs de dezvoltare și țările cu economii în tranziție pentru a pune în aplicare convenția și pentru dezvoltarea infrastructurii, a capacității și cunoștințelor de specialitate necesare pentru administrarea corespunzătoare a produselor chimice pe toată durata ciclurilor lor de viață. Cinci state membre au participat la activități de cooperare și șase state membre au participat la proiecte sau activități internaționale de consolidare a capacităților în materie de gestionare a produselor chimice. Activitățile ADN au constat în furnizarea de expertiză tehnică sau informații tehnice prin ateliere de formare, vizite, proiecte de înfrățire etc. Agenția a organizat sau a participat la mai multe activități de consolidare a capacităților, care asistă țările candidate la UE sau care explică dispozițiile specifice ale Regulamentului PIC și diferențele față de prevederile Convenției autorităților din țări din afara UE. 4.15.În general, utilizatorii ePIC au considerat instrumentul informatic ușor de utilizat și adecvat pentru sprijinirea activității acestora În temeiul dispozițiilor Regulamentului (UE) nr. 649/2012, agenția a dezvoltat și continuă să mențină instrumentul informatic (ePIC) pentru a sprijini punerea în aplicare a Regulamentului PIC. ePIC a fost lansat în septembrie 2014, la puțin timp după intrarea în vigoare a regulamentului, și a înlocuit precedenta bază de date EDEXIM. Comisia, AND, autoritățile de aplicare a legii, agenția, exportatorii și importatorii și funcționarii vamali au acces la ePIC. În ansamblu, AND au constatat că ePIC este ușor de utilizat și nu s-au confruntat cu probleme majore în ceea ce privește utilizarea acestuia. De asemenea, feedback-ul transmis de utilizatorii din industrie agenției și autorităților naționale desemnate a fost, în general, pozitiv, la fel ca feedback-ul din partea autorităților vamale și a autorităților de aplicare a legii. 4.16.Informațiile și datele relevante au fost puse la dispoziția publicului

Regulamentul PIC cuprinde o serie de obligații de a pune informațiile și datele la dispoziția publicului, iar acestea au fost puse în aplicare în mod adecvat de către agenție. Agenția are o pagină de internet specifică dedicată Regulamentului PIC, unde sunt explicate conținutul legislației și diferitele proceduri. Pagina de internet conține, de asemenea: ·un link către textul juridic și modificările acestuia; ·rapoartele prevăzute la articolul 10 privind cantitățile reale de produse chimice exportate și importate supuse procedurii PIC; ·rapoartele prevăzute la articolul 20 cu privire la schimbul de informații. În conformitate cu Regulamentul PIC, agenția a creat, de asemenea, o bază de date care conține: ·lista produselor chimice care fac obiectul procedurii PIC; ·informații și statistici la nivel înalt privind notificările de export; ·informații și statistici la nivel înalt privind notificările de import; ·date neconfidențiale privind consimțămintele explicite primite de la țări din afara UE; ·datele de contact ale ADN din UE și din afara UE. În plus, informațiile cu privire la substanțele care fac obiectul Regulamentului PIC sunt puse la dispoziție, de asemenea, prin intermediul paginilor de internet ale Agenției „Informații privind substanțele chimice”, care oferă un infocard pentru fiecare substanță, cu un profil mai detaliat pentru anumite substanțe. 5.Concluzii Regulamentul (UE) nr. 649/2012 pune în aplicare Convenția de la Rotterdam în Uniunea Europeană și are aceleași obiective, și anume promovarea responsabilității comune și a cooperării în domeniul transportului internațional de produse chimice care prezintă risc, în vederea protejării sănătății umane și a mediului de daunele potențiale, prin facilitarea schimbului de informații cu privire la produsele chimice care prezintă risc și comercializarea acestora. Regulamentul (UE) nr. 649/2012 depășește cerințele convenției pentru a oferi un nivel mai ridicat de protecție, în special pentru țările în curs de dezvoltare și țările cu economii în tranziție. Prezentul raport demonstrează faptul că procedurile stabilite de Regulamentul (UE) nr. 649/2012 au funcționat bine și au contribuit la realizarea obiectivelor sale. Buna cooperare între toate părțile interesate a constituit baza pentru punerea în aplicare cu succes. Procedura de notificare de export funcționează bine și a furnizat țărilor importatoare informații importante cu privire la multe produse chimice și exportul acestora. Cu aproximativ 8 000 de notificări de export în 2016 și o tendință ascendentă continuă, amploarea schimbului de informații și potențialul acestuia de a crește în continuare sunt clar vizibile. Volumul de lucru aferent poate fi gestionat numai cu resurse rezonabile de personal, având în vedere necesitatea de a menține capacitatea de prelucrare și de sprijin, asigurând în același timp buna funcționare a aplicației informatice „ePIC”, dezvoltată și întreținută de agenție.